Luister: Michael Blignaut 'n nuweling op die Afrikaanse musiekhorison | Maroela Media
Michael Blignaut kuier in die Maroela Media-ateljee. (Foto: Leonie Bezuidenhout/Maroela Media)
Michael Blignaut, 'n nuweling in die Afrikaanse musiekbedryf wat luisteraars se aandag getrek het met sy eerste enkelsnit, "Naglig", het in 'n musikale huis grootgeword waar musiek altyd van vroegoggend af reeds in die huis weerklink het.
"My oupa, wat ongelukkig nie meer met ons is nie, was 'n baie talentvolle musikant," vertel Blignaut in 'n onderhoud met Maroela Media.
"Hy was in 'n musiekgroep as jong seun en het vele musiekinstrumente bespeel. As ons as kinders by hom gaan kuier het in die Vrystaat, het hy sy banjo, kitaar en konsertina uitgehaal en al die kleinkinders het by sy voete gesit. Hy het ons die hele aand lank vermaak tot in die vroeë oggendure," onthou Blignaut.
Hy glo dit is waar musiek 'n groot deel van sy lewe geword het. "Ek het toe besluit dat ek die geleentheid moet gebruik om te kyk wat ek kan doen met musiek. Ek dink as dit 'n integrale deel van jou lewe is, moet jy kyk hoe ver jy daarmee kan gaan. Dit is nie sonder goeie rede daar geplaas nie."
Blignaut vertel hy het op skool in konserte en in die koor gesing en die gevoel van die verhoog gekry. "Dit is 'n baie lekker gevoel om op die verhoog te wees en ek wou graag my vlerke in die musiekbedryf sprei," sê hy.
"Naglig" is reeds verlede jaar as enkelsnit bekendgestel en Blignaut vertel dié snit gaan oor die persoon wat die lig in jou lewe is. Die lied is geskryf deur die sanger en liedjieskrywer Vaughan Gardiner en sy vrou, Nerine.
"Toe ek besluit het dit is tyd om 'n enkelsnit op te neem, het ek by Vaughan om hulp gaan aanklop. Ons het uit die staanspoor goed oor die weg gekom en dit was net 'n plesier om saam met so 'n professionele en musikale genie te kon werk," sê die sanger.
"Ek hou van lirieke wat 'n mooi storie vertel en glo dat die meeste ouderdomsgroepe by my eerste liedjie sal aanklank vind. Ons, as mense, is tog van liefde aanmekaargesit. Ek glo ook dat liefde vir geen twee mense dieselfde is nie. As jy na 'n liefdesballade luister, maak dit verskeie emosies in jou wakker wat jou op daardie oomblik goed laat voel."
Die musiekvideo vir die liedjie is op 'n koue Woensdagaand in Johannesburg geskiet. Clarice Pieterse en Wiehan van Wyk vertolk die hoofrolle in die video. "Hulle het mekaar daardie dag vir die eerste keer ontmoet, maar daar was dadelik 'n vonk tussen hulle. Clarice is in die musiekbedryf, so sy is baie op haar gemak voor die kamera en hoewel dit Wiehan se eerste keer was, was hy slaggereed daarvoor."
Sy jongste enkelsnit, "Hemelwater", is ook deur die Gardiner-egpaar geskryf en volgens Blignaut is dié snit deur hul eie verhouding geïnspireer.
"Dit is vir my 'n baie groot eer dat Vaughan 'n liedjie wat hy self kon opneem vir my gegee het," sê Blignaut.
Mila Guy in 'n skermgreep uit Michael Blignaut se splinternuwe musiekvideo vir 'Hemelwater'.
Jay Loots van Fathom Media het weereens die musiekvideo vir dié snit behartig. "Ek is baie bevoorreg om die bekende aktrise, Mila Guy, te kon gebruik vir die video. Sy het die oggend voor ons geskiet het van die US Woordfees in die Kaap af teruggevlieg en by ons op die stel aangesluit. Ons het die eerste gedeelte in 'n ateljee geskiet en daarna uitbeweeg na 'n park toe waar my en Mila se gedeeltes by mekaar uitkom."
Hoewel hy beplan om binne die volgende jaar 'n vollengte-album uit te bring, hou hy ook daarvan om dinge in drie te doen en wil hy dus eers binnekort nog 'n enkelsnit uitreik.
"Ek wil mense bewus maak daarvan dat daar 'n Michael Blignaut is wat die musiekbedryf instap," sê hy.